Nr. 24 din 20.11.2025

**Notă de fundamentare**

**privind aprobarea Actului adițional nr. 9 la Contractul de concesiune nr. 1277 din data de 06.12.2018 privind delegarea prin concesiune a serviciului public de salubrizare, respectiv activitatea de colectare, transport, depozitare și transfer al deșeurilor municipale inclusiv deșeuri periculoase din deșeuri menajere și managementul Stațiilor de Transfer și al Centrelor de Colectare din județul Bistrița-Năsăud**

În luna octombrie 2025 s-a finalizat procedura de livrare și predare de către Consiliul Județean spre ADI și ulterior spre Operatorul SC Supercom SA, a pubelelor albastre pentru colectarea deșeurilor reciclabile de hârtie/carton.

Având în vedere:

* prevederile Art. 4 al Actului adițional nr. 1 la Contractul de Asociere nr. 1/2008;
* prevederile Contractelor de finanțare încheiate între Consiliul Județean Bistrița-Năsăud și MIPE și condiționalitățile impuse prin acestea cu privire la includerea în Contractul de concesiune nr. 1277/2018 a redevenței aferente pubelelor verzi, albastre și galbene finanțate prin Proiect

și

**Ținând cont de faptul că, până la finalul lunii decembrie 2025 :**

* este obligatorie aprobarea în Consiliile Locale și în AGA și semnarea unui Act adițional la Contractului de concesiune nr. 1277/2018 pentru modificarea redevenței;
* Consiliul Județean Bistrița-Năsăud trebuie să transmită autorității finanțatoare, raportul final cu privire la implementarea Proiectului, în condiția în care procedurile privind livrarea și predarea bunurilor s-au finalizat abia la finalul lunii octombrie;

Se constată, conform art. 7, alin. (13) din Legea nr. 52/ 2003, republicată, privind transparența decizională în administrația publică, apariția *„(...) unei situații urgente sau a uneia care, din cauza circumstanțelor sale excepționale,* ***impune adoptarea de soluții imediate, în vederea evitării unei grave atingeri aduse interesului public*** *(...)”*

**Neadoptarea în termen a măsurilor prevăzute de Contractele de finanțare și Contractul de asociere ar cauza prejudicii grave județului, existând riscul ca toate sumele aferente Proiectului să fie imputate.**

Având în vedere durata termenelor procedurale și ținând cont de data de 01.01.2026 până la care trebuie aprobat și semnat Actul adițional la Contractul de concesiune nr. 1277/2018 în AGA ADI Deșeuri BN (ulterior primirii mandatelor din partea fiecărui UAT membru al Asociației), dar și încărcat de către Consiliul Județean în Aplicația MySMIS 2021, în vederea demonstrării îndeplinirii condiționalităților Proiectului „*Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”,* pentru supunerea la transparență decizională a Proiectului de Hotărâre privind acordarea mandatului special pentru modificarea prin act adițional a contractului de delegare, considerăm că sunt incidente prevederile art. 7, alin. (13) din Legea nr. 52/2003 privind transparența decizională în administrația publică, aspect invocat și de Consiliul Județean Bistrița-Năsăud în adresa nr. IVAa/31422/20.11.2025.

Având în vedere atât finalizarea procedurilor de achiziție și livrare a recipienților de colectare care au făcut obiectul Contractelor de finanțare, cât și predarea acestora operatorului în vederea prestării serviciului, devin incidente prevederile Art.4 din Actul adițional nr.1 la Contractul de asociere din data de 10.04.2008, încheiat între județul Bistrița-Năsăud, Municipiul Bistrița, orașele Beclean, Năsăud, Sângeorz-Băi și comunele din județul Bistrița-Năsăud, membrii ai Asociației de Dezvoltare Intercomunitară pentru gestionarea integrată a deșeurilor municipale în județul Bistrița-Năsăud:

*„(...) Art.181. (1) Toate bunurile mobile, a căror achiziționare este finanțată în cadrul Proiectului SMID POIM, vor aparține domeniului public al Județului Bistrița-Năsăud.*

*(2) Pe întreaga durată a Contractului, Județul Bistrița-Năsăud, prin Consiliul Județean Bistrița-Năsăud, va pune bunurile mobile, finanțate în cadrul proiectului SMID POIM, la dispoziția operatorului către care este delegată gestiunea activității de colectare separată și transport separat al deșeurilor municipale, în baza contractului de delegare a gestiunii atribuit în conformitate cu prevederile Contractului.*

*(3) Bunurile prevăzute la alin.(1) vor fi predate de Județul Bistrița-Năsăud, pe bază de proces-verbal de predare-primire, către ADI Deșeuri Bistrița-Năsăud, care la rândul său, le va preda, pe bază de proces-verbal de predare-primire, operatorului menționat la alin.(2).*

*(4) Pentru bunurile prevăzute la alin.(1), puse la dispoziția sa, operatorul menționat la alin.(2) va plăti redevență, în condițiile legii.*

*(5) Bunurile prevăzute la alin.(1) vor fi predate de operatorul menționat la alin.(2), pe bază de proces-verbal de predare primire, către utilizatorii persoane fizice din zona de case din mediul urban și rural al județului Bistrița-Năsăud.”*

De asemenea, conform punctului de vedere al Consiliului Concurenței nr.9886/17.07.2023, înregistrat la Consiliul Județean Bistrița-Năsăud nr.IV/16521/18.07.2023:

*„Referitor la investițiile ce urmează a fi făcute urmare a implementării proiectului, pot apărea aspecte incidente regulilor de ajutor de stat în cazul în care activele obținute în urma implementării proiectului vor fi încredințate operatorului odată cu dreptul de a desfășura activitatea respectivă, fără a se încasa o redevență la nivelul pieței. În cazul în care UAT-ul stabilește o redevență sub acest nivel diferența dintre redevența calculată și cea încasată poate constitui ajutor de stat, caz în care trebuie respectată procedura prevăzută în OUG nr.77/2014 privind procedurile naționale în domeniul ajutorului de stat, cu modificările și completările ulterioare. Prin urmare, dacă operatorul plătește pentru activele respective o redevență la nivelul amortizării, măsura nu implică un avantaj în favoarea acestuia și astfel, nu conține elemente de ajutor de stat.”*

Prezentăm mai jos valoarea recipientelor de colectarea a deșeurilor realizate în cadrul Proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud” cod SMIS 2014+158205, aprobat prin Contractului de finanțare nr.2307/01.09.2023 și Proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud- etapa II”, Cod SMIS 319875, aprobat prin Contractul de finanțare nr.38/01.07.2024, cu mențiunea că aceste recipiente de colectare au fost predate Asociației de Dezvoltare Intercomunitară privind Gestionarea Integrată a Deşeurilor Municipale în judeţul Bistriţa-Năsăud prin procesele-verbale de predare-primire nr. IVA/27280/24.11.2023 și nr. IVA/27349/01.10.2025.

**Cantitate și valoare recipiente Proiect Cod SMIS 2014+158205(etapa I a Proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud)** livrate în cadrul Contractului nr.21318/18.09.2023 privind achiziția publică de produse „Recipiente pentru colectarea deșeurilor fracția sticlă - europubele de 120 litri și Recipiente pentru colectarea deșeurilor fracția Plastic/Metal - europubele de 240 litri”- Lot 1, încheiat între Unitatea Administrativ-Teritorială Județul Bistrița-Năsăud, în calitate de Achizitor și Societatea EUROPLAST ROMÂNIA SRL Oradea, în calitate de Contractant:

1) EUROPUBELE GALBENE DE 240 L – 21.443 bucăți

- 21.443 de europubele galbene de 240 l prevăzute cu TAG-RFID, pentru colectarea deşeurilor reciclabile (plastic, metal), având o valoare totală de 3.965.368,22 lei, respectiv 184,926 lei/bucată, numere inscripționate pe fiecare bucată cuprinse între 1 și 21.443 și numere de inventar cuprinse între PUG 1 – PUG 21443

2) EUROPUBELE VERZI DE 120 L – 83.443 bucăți

- 83.443 de europubele verzi de 120 l prevăzute cu TAG-RFID, pentru colectarea deşeurilor de sticlă, având o valoare totală de 10.858.145,54 lei, respectiv 130,1265 lei/bucată, numere inscripționate pe fiecare bucată cuprinse între 1 și 83.443 și numere de inventar cuprinse între PUV 1 – PUV 12094, PUBVDE 12095- PUBVDE 83443.

**Valoare totală recipiente etapa I: 14.823.513,75 lei**

Conform Declarației producătorului Europlast GmbH Austria transmis prin e-mailul Societății EUROPLAST ROMÂNIA SRL Oradea, înregistrat la Consiliul Județean Bistrița-Năsăud cu nr. IV/20507/09.07.2025, durata de viață a pubelelor furnizate este estimată la 8-9 ani.

**Cantitate și valoare recipiente Proiect Cod SMIS 319875(etapa II a Proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud),** livrate în cadrul Contractului de achiziție publică de produse nr.272/09.01.2025 „Recipiente de colectare a deșeurilor pentru Dezvoltarea și Modernizarea Sistemului de management Integrat al deșeurilor din Județul Bistrița-Năsăud – LOT 2 Recipiente pentru colectarea deșeurilor fracția Hârtie/Carton - europubele de 240 litri”, încheiat între Unitatea Administrativ-Teritorială Județul Bistrița-Năsăud, în calitate de Autoritate contractantă și Societatea INOVECO SRL Voluntari, județul Ilfov, în calitate de Contractant:

* 83.443 de europubele albastre de 240 l prevăzute cu TAG-RFID, pentru colectarea deșeurilor de hârtie/carton, având o valoare totală de **13.138.178,68 lei**, respectiv 156,247 lei/bucată – pentru un număr de 45.187 europubele din Zonele 2, 3 și 4 și 158,873 lei/bucată – pentru un număr de 38.256 europubele din Zonele 1, 5 și 6, numere inscripționate pe fiecare bucată cuprinse între 1 și 83.443 și numere de inventar cuprinse între PHAB1 – PHAB83443.

**Valoare totală recipiente etapa II: 13.138.178,68 lei.**

Conform Declarației producătorului HELESI SA Grecia și adresa Societății INOVECO ROMÂNIA SRL Oradea nr. 2037/09.07.2025 înregistrate la Consiliul Județean Bistrița-Năsăud cu nr. IV/20609/10.07.2025, durata medie de viață a pubelelor furnizate este de minim 10 ani.

**Valoare totală recipiente de colectare pentru care trebuie calculată redevența anuală este de: 27.961.692,43 lei.**

De asemenea, în conformitate cu prevederile Contractului de finanțare nr.38/01.07.2024 încheiat între Ministerul Investițiilor și Proiectelor Europene, în calitate de Autoritate de Management pentru Programul Dezvoltare Durabilă și Județul Bistrița-Năsăud, în calitate de Beneficiar al finanțării, respectiv conform Cererii de finanțare - Anexa 2 la contractul de finanțare, recipientele de colectare a deșeurilor achiziționate în cadrul proiectului, sunt bunuri publice ale Județului Bistrița-Năsăud.

Având în vedere durata contractului de delegare a gestiunii activității de colectare şi transport al deşeurilor municipale din Judeţul Bistrița-Năsăud, recipientele de colectare, finanțate prin Programul Operațional Infrastructură Mare, Axa prioritară 3.1 și prin PDD 2021-2027, OS RSO 2.6, au fost puse la dispoziția actualului operator de colectare și transport, prin amendarea contractului nr. 1277/2018 prin Actul adițional nr. 7, pentru Etapa I a Proiectului și prin Actul adițional nr. 8, pentru Etapa a II-a a Proiectului.

Modificarea care se impune la această dată este de a se stabili redevența datorată Consiliului Județean Bistrița-Năsăud ca efect al punerii la dispoziție a recipientelor de colectare achiziționate prin proiect și va impune ulterior fundamentarea unor tarife distincte modificate pentru activitatea de colectare și transport a deșeurilor, pentru luarea în calcul a noii redevențe care a fost calculată similar amortizării, incluzând valoarea recipintelor de colectare achiziționate cu finanțare europeană.

Noua valoare a redevenței a fost calculată de Consiliul Județean Bistrița-Năsăud, ca proprietar al infrastructurii și a fost transmisă ADI prin adresa nr. I/31440/20.11.2025, înregistrată la sediul ADI Deșeuri BN și este în cuantum de **3.309.147,74 lei/an.**

Conform art. 29, alin. (11), lit. m) din Legea nr. 51/2006 privind serviciile de utilități publice: *„ (11) Contractul de delegare a gestiunii cuprinde în mod obligatoriu clauze referitoare la: (…) m) nivelul redevenţei sau al altor obligaţii, după caz; la stabilirea nivelului redevenţei, autoritatea publică locală va lua în considerare valoarea calculată similar amortizării pentru mijloacele fixe aflate în proprietate publică şi puse la dispoziţie operatorului odată cu încredinţarea serviciului/activităţii de utilităţi publice şi gradul de suportabilitate al populaţiei. Nivelul redevenţei se stabileşte în mod transparent şi nediscriminatoriu pentru toţi potenţialii operatori de servicii de utilităţi publice, utilizându-se aceeaşi metodologie de calcul;”*

Având în vedere că data de finalizare a Proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud- etapa II”, Cod SMIS 319875, aprobat prin Contractul de finanțare nr.38/01.07.2024 este 01.01.2026, în vederea respectării condiționalităților impuse prin proiect(Etapa I-POIM și Etapa II- PDD), se impune încheierea până la această dată a unui act adițional la Contractul de concesiune nr.1277/06.12.2018 *privind delegarea prin concesiune a Serviciului Public de Salubrizare, respectiv activitatea de colectare, transport, depozitare și transfer al deșeurilor municipale inclusiv deșeuri periculoase din deșeurile menajere și managementul Stațiilor de Transfer și al Centrelor de colectare din județul Bistrița-Năsăud*, încheiat între ADI Deșeuri Bistriţa-Năsăud, în calitate de Delegatar și Societatea SUPERCOM SA București, în calitate de Operator, în sensul celor prezentate mai sus.

Astfel, ținând cont de faptul că, până la data de **01.01.2026**, Consiliul Județean Bistrița-Năsăud trebuie să transmită autorității finanțatoare Raportul final cu privire la implementarea Proiectului, **este obligatoriu ca până la termenul limită să fie aprobat și semnat Actul adițional la Contractul de concesiune nr. 1277/2018 care să prevadă cuantumul redevenței aferente bunurilor concesionate operatorului în vederea prestării serviciului pentru utilizatori, în caz contrar existând riscul ca Județului să îi fie imputate toate sumele aferente contractelor de finanțare.**

Având în vedere toate argumentele expuse în prezenta Notă de fundamentare, propunem aprobarea Actului Adițional nr. 9 la Contractul de Concesiune nr. 1277/2018.

**Director executiv**

**Cristian Marius NICULAE**

Întocmit: Anastasia Hașca- Inspector